Det kan både være et hobbyrum, en studiebolig eller fælleslokaler for en forening. Der er ifølge ejendomsmægler Peter Munch fra Home i Aalborg-Vejgaard masser af muligheder for at udnytte en kun 32 kvadratmeter villa, som kæden netop har sat til salg på Labyrinten 3 i Klarup ved Aalborg. Med så få kvadratmeter er huset det mindste i Danmark, der er til salg netop nu. Det er et lille gulstenshus fra 1953 med en stue og et køkken i ét og et badeværelse, og det er alt sammen nyrenoveret. En ældre udgave af den moderne trend 'tiny home'. Og med så lille et hus er bonussen - ifølge ejendomsmægleren - at det ikke sådan er til at fare vild i, selvom grunden er hele 152 kvadratmeter. Kom med indenfor i det lille hus: Lille bolig med mange muligheder Det er i dag tre år siden, at huset sidst blev sat til salg. Dengang var det Herdis, der solgte det. Hun havde boet på de kun 32 kvadratmeter i 50 år, og her var det også Peter Munch, der havde villaen til salg. Dengang foreslog han, at det kunne bruges som en klub for E-sport-spillere, men i dag har han altså andre forestillinger om, hvem de kommende ejere kan være. - Den kan for eksempel bruges som studiebolig, kontor for en lille virksomhed, hobbyrum eller måske som fælleslokaler for en forening, siger Peter Munch i en pressemeddelelse. Købsprisen for det lille hus er 495.000, og dermed skal man have en udbetaling på bare 25.000 kroner. Huset kan ses lige her.

Opsummering:
Der er ifølge ejendomsmægler Peter Munch store fordele ved at købe det lille hus. Èn af dem er, at man ikke bare lige farer vild.